Vaide esitaja: 
KÜ Daumani tn 18

Registrikood: 
80015336

Asukoht: 
Daumani 18, Narva linn, Ida-Viru maakond

VAIDEOTSUS

xx.xx.2017.a Narvas

Lähtudes haldusmenetluse seaduse §-st 83 Narva Linnavalitsus vaatas läbi KÜ Daumani tn 18  (reg. kood 80015336) vaide Narva Linnavalitsuse Linnamajandusameti 15.05.2017. a teate nr 1-7/4242-2 peale.

Resolutsioon:

Juhindudes haldusmenetluse seaduse § 85 punktidest 1 ja 2 otsustas Narva Linnavalitsus:

1.
Jätta vaie rahuldamata.

2.
Teha vaideotsus teatavaks vaide esitajale.

Edasikaebamise kord:

Vaideotsusega mittenõustumise korral on vaide esitajal õigus pöörduda halduskohtusse 30
 päeva jooksul, arvates vaideotsuse teatavaks tegemise päevast halduskohtumenetluse seadustikus sätestatud tingimustel ja korras.
1. Asjaolud ja menetluse käik

KÜ Daumani tn 18, registrikood 80015336, esitas 17.11.2016 taotluse (dokumendiregistris nr 11586 all) projekti "Kodulinn kaunimaks" raames 1100 euro suuruse toetuse saamiseks. Taotluse kohaselt KÜ Daumani tn 18 kandis elumaja fassaadi remondiks ja nimelt vundamendi sillutusriba ehitamiseks ja sokli soojustamiseks kulud summas 7 333 eurot. 

Projekti "Kodulinn kaunimaks" raames korteriühistute toetamise hindamiskomisjoni 21.04.2017. a otsusega jäeti KÜ Daumani tn 18 taotlus toetuse saamiseks rahuldamata põhjusel, et taotlus ei vasta Narva Linnavolikogu 03.05.2014 määruse "Projekti " Kodulinn kaunimaks" raames korteriühistute toetamise kord" nõuetele. Nimelt, taotlusele lisatud hinnapakkumiste kuupäevad olid vastuolulised, väljavalitud firma esitas puuduliku eelarve ning puudus KÜ Daumani tn 18 üldkoosoleku protokoll, kus oleks kajastatud ehitustöövõtja valik. Juhatuse 14.06.2016 otsuse kohaselt osutus valituks Imperia OÜ pakkumus hinnaga 7 273 eurot,  mis ei olnud kõige soodsam. Samuti puudusid juhatuse 14.06.2016 otsuses põhjendused eelnimetatud pakkumuse valimise kohta. 
KÜ Daumani tn 18 poolt 17.11.2016 esitatud võrdlustabeli kohaselt tegid pakkumused Imperia OÜ hinnaga 7 333 eurot, Weki Ehitus OÜ hinnaga 13 160 eurot ning Bitix Grupp OÜ hinnaga 4 497 eurot. Töövõtuleping KÜ Daumani tn 18 ja Imperia OÜ vahel sõlmiti 10.06.2016, seega enne 14.06.2016 juhatuse otsuse vastuvõtmist. 

Narva Linnavolikogu 17.04.2014 määrusega nr 12 kinnitatud "Projekti “Kodulinn kaunimaks” raames korteriühistute toetamise korra" (edaspidi Kord)  § 1 lg 1 kohaselt projekti “Kodulinn kaunimaks” raames korteriühistute toetamise kord (edaspidi Kord) reguleerib korteriühistute sihtotstarbelist toetamist korterelamu(te) fassaadide rekonstrueerimise ja/või välisilme parandamise ning uuendamise, korterelamu(te) õueala(de) heakorrastamise (edaspidi toetus) eesmärgil Narva linnas. Korra § 3 lg 1 kohaselt toetust võib taotleda Narva linnas tegutsev korteriühistu, kes vastab korras sätestatud nõuetele (edaspidi taotleja). Toetust ei saa taotleda korteriühistu, kes on oluliselt rikkunud ehitusseadustiku ja/või Narva linna õigusaktide nõudeid ning on jätnud need rikkumised õigeaegselt ja nõuetekohaselt kõrvaldamata.
Esitatud hinnavõrdlusest nähtub, et kõikidele pakkujatele ei saadetud eelarve koostamiseks ühesugust tehnilist ülesannet. Nii osutus valituks Imperia OÜ, kes esitas hinnapakkumuse vaid osale töödest, ilma sillutusriba ehitustöödeta.

Samuti esitas KÜ Daumani tn 18 Imperia OÜ-ga sõlmitud ehitustööde töövõtulepingu koopia, mis kandis kuupäeva 10.06.2016 ja seega oli sõlmitud enne 14.06.2016 juhatuse otsuse vastuvõtmist töövõtja valimise kohta. 14.06.2016 juhatuse otsuses puudusid põhjendused, miks osutus valituks OÜ Imperia pakkumus, mis ei olnud majanduslikult kõige soodsam. Seega ei vastanud KÜ Daumani tn 18 toetuse eraldamise taotlus Korra nõuetele. 

Arvestades eeltoodud puuduseid, otsustas hindamiskomisjon 21.04.2017 toimunud koosolekul tunnistada vaide esitaja 17.12.2016. a taotluse Korra nõuetele mittevastavaks ja jätta rahuldamata. Narva Linnavalitsuse Linnamajandusameti 15.05.2017. a teatega nr 1-7/4242-2 teatati vaide esitajale eeltoodud otsusest. 
Vaide nõuded ja põhjendused

Vaide põhjendused on segased. On võimalik järeldada, et vaide esitaja peab rahuldamata  jäetud taotlust siiski nõuetekohaseks järgmistel põhjustel:
KÜ Daumani 18 sõlmis tegelikult töövõtulepingu OÜ-ga Imperia mitte 10.06.2016, vaid pärast 16.06.2016;
Bitix Grupp OÜ pakkumus  hinnaga 4 497 eurot ei osutunud valituks, kuna taotlejale teadaolevalt teeb ta ehitustöid ebakvaliteetselt.

Samuti vaide esitaja selgitas, et vaatamata sellele, et vaide esitaja esitatud dokumentides (16.06.2016 juhatuse protokoll, 10.06.2016 töövõtuleping nr 27) esinevatele puudustele (protokoll on juhatuse liikmete poolt allkirjastamata, töövõtuleping on sõlmitud varem, kui juhatus valis parima pakkumise jms), oli konkurss siiski korraldatud ja oli valitud parim pakkumus.

Sellest lähtudes palub vaide esitaja uuesti läbi vaadata vaide esitaja taotluse toetuse saamiseks.   
Vaideotsuse põhjendused
Korra § 7 kohaselt esitatakse taotluse koosseisus järgmised allkirjastatud dokumendid ühes eksemplaris:

1) vormikohane toetuse avaldus korterelamu fassaadi rekonstrueerimiseks või parandamiseks ja uuendamiseks (lisa 3);
 2) taotluse esitaja isikut tõendava dokumendi koopia ja seadusjärgse esindusõiguseta isiku puhul lisaks tema volitusi tõendav volikiri;
 3) taotluse esitamisele vahetult eelnenud majandusaasta kinnitatud aruande koopia, kus kajastub vähemalt taotleja 6-kuuline tegevus;
 4) korteriühistu üldkoosoleku protokolli koopia, mis sisaldab otsust korterelamu fassaadi rekonstrueerimiseks või parandamiseks ja uuendamiseks vajalike tööde teostamise kohta;
 5) väljavalitud objekti hinnapakkumisele vastava objekti pakkumiskutse koopia koos tehnilise spetsifikatsiooniga;
6) vähemalt kolme pakkuja objekti hinnapakkumise koopiad koos tehnilise spetsifikatsiooniga;
7) vormikohane objekti hinnapakkumise hinnavõrdlustabel (Korra lisa 4) käesoleva Korra § 4 lõikes 4 nimetatud projekti kohta, kusjuures väljavalitud hinnapakkumine peab olema objektiivselt põhjendatud. 

Korra § 4 lg 4 järgi ei tohi väljavalitud hinnapakkumine olla põhjendamatult kõrge võrreldes teiste hinnapakkumistega.
Vaide esitaja on rikkunud eeltoodud nõudeid kahel korral:

1. Vaide esitaja ei esitanud vastavat üldkoosoleku otsust, millega oleks otsustatud fassaadi rekonstrueerimine.
2. Esitatud töövõtuleping on dateeritud varasema kuupäevaga, kui toimus juhatuse koosolek, millel töövõtja  pakkumine tunnistati parimaks. 
KÜ Daumani tn 18 taotlus ei vasta Korra § 7 alapunktide 4-7 nõuetele, nimelt puudub korteriühistu üldkoosoleku protokolli koopia, mis sisaldaks otsust korterelamu fassaadi rekonstrueerimiseks või parandamiseks ja uuendamiseks vajalike tööde teostamise ja  ehitustöövõtja valimise kohta, mis Korra § 7 alapunkti 7 kohaselt peab olema objektiivselt põhjendatud. 
Korra § 4 lõikest 4 tulenevalt on põhjenduste puudumine väljavalitud pakkumuse osas taotluse rahuldamata jätmise aluseks. 
Eelkõige tuleb juhtida tähelepanu aga sellele, et projekti „Kodulinn kaunimaks“ raames tellitavad tööd peavad olema kiidetud heaks üldkoosoleku poolt. Vaide esitaja esitas korteriühistu 23.03.2017 üldkoosoleku protokolli, millest tuleneb, et koosolekul otsustati kehtestada sokli ehitaja kinnitamise kord, kuid puuduvad igasugused otsused sokli renoveerimise kohta.

Puudub selgus selle kohta, kes ja mille alusel valis parima pakkumise. Puuduvad selged seletused selle kohta, mis põhjusel oli sokli renoveerimise leping sõlmitud varem, kui juhatus kinnitas konkursi tulemused.

Eeltoodut arvestades ei vasta KÜ Daumani tn 18 taotlus Korra nõuetele, mistõttu ei ole Narva linna eelarvest toetuse maksmine lubatud.

Vaides esitatud väited ei lükka ümber ühtegi haldusorgani poolt varem esitatud kaalutlust ja arvamust ning seetõttu ei kuulu vaie rahuldamisele.
Tarmo Tammiste

linnapea
